Президенттік клиникаға мемлекеттік қызметшілер мен «ҚР Халық денсаулығы және денсаулық сақтау жүйесі туралы» Кодексінде көрсетілген адамдар тіркеле алады. Қызметтер мемлекеттік қызметшілерге көрсетілетін медициналық көмектің қосымша көлемі ретінде белгіленген.
Сонымен бірге өз емханасындағы дәрігердің жолдамасы бойынша Қазақстанның әрбір азаматы, тұрғылықты жеріне қарамастан, медициналық көмектің кепілдік берілген көлемі (МККК) және міндетті әлеуметтік медициналық сақтандыру (МӘМС) шеңберінде Президенттік клиника жағдайында тегін жоғары технологиялық медициналық көмекті ала алады.
Бүгінде Президенттік клиникадағы пациенттердің тең жартысы –клиникаға тіркелмеген, бірақ медициналық қызметтерді тек сол жерден алуды қалайтын, астанамыз бен еліміздің өңірлерінің тұрғындары. Бір күнде клиникаға келушілердің нақты саны клиниканың жобалық қуатынан 76 % асып түседі. Қуаттылықты арттыру және көбірек пациент қабылдау мүмкіндігін кеңейту мәселесі қазір өзекті болып тұр.
2022 жылдың екінші жартыжылдығында 200 төсек-орындық терапевтік корпус пен циклотрондық-өндірістік кешенді пайдалануға беру жоспарланып отыр. Бұл клиниканың өндірістік алаңын екі есеге дейін кеңейтуге және стационарлық көмек пен жоғары технологиялық диагностикалық қызметтер алуды қалайтындардың арта түсуін қамтамасыз етуге мүмкіндік береді.